**Εισαγωγική Ομιλία - Προσφώνηση του π. Μιχαήλ στο άνοιγμα της**

**Φιλανθρωπικής Αγοράς της ενορίας μας στις 31 Μαρτίου 2019**

Μακαριώτατε, αγαπητοί εν Χριστώ αδελφοί,

Η σημερινή εκδήλωση της Εκκλησίας μας, είναι μια έκφραση της αγάπης των τέκνων της Εκκλησίας προς τη μητέρα Εκκλησία. Είναι ένα ξεχείλισμα προσφοράς και ενότητας των μελών της Χριστιανικής Κίνησης Παλουριώτισσας.

Το σημερινό συναπάντημα, όπως και όλες οι άλλες εκδηλώσεις που διοργανώνει η ενορία μας, φανερώνει την αυτοσυνειδησία πως η ζωή στην Εκκλησία είναι μια ζωντανή πορεία.

Είναι δρόμος γεμάτος εσωτερική πληρότητα και μυστική χαρά. Όποιος επιλέξει να οδεύσει την πορεία της Εκκλησίας θα γεμίσει με εσωτερική γαλήνη και ηρεμία, με μια μυστική ησυχία που τη βίωσαν και τη βιώνουν όλοι οι αληθινοί συνεπείς χριστιανοί απανταχού της γης.

Εντούτοις αν και είναι δρόμος χαρούμενος και γαλήνιος, δεν είναι και δρόμος εύκολος. Η οδός της ορθόδοξης πίστης είναι δύσβατη και τραχεία, γεμάτη παγίδες και πόνο. Όποιος βαδίσει σ’ αυτόν το δρόμο θα δοκιμάσει την απαξίωση από τους πολλούς, τις σφοδρές επιθέσεις του διαβόλου, την απογοήτευση από τον ανεπαρκή εαυτό του, την προδοσία ακόμη και από τα δικά του πρόσωπα.

Η εκκλησιαστική ζωή στην ενορία είναι όμορφη και δύσκολη ταυτόχρονα. Είναι αγαπητική και μοναχική. Είναι κοινοτική και ησυχαστική. Αυτές οι οξύτατες αντιφάσεις, που συνθέτουν το χαρακτήρα της, χρειάζεται βαθιά καλλιεργημένη και ολοκληρωμένη προσωπικότητα. Ο πιστός που βαδίζει αυτήν την ευλογημένη πορεία ζώντας συνειδητά την ενοριακή ζωή, κερδίζει σιγά-σιγά αυτή την εσωτερική καλλιέργεια και ολοκλήρωση.

Η Ενορία μάς προσκαλεί με κάθε ευκαιρία σε μια συνοδοιπορία προς τον Χριστό. Μέσα στην Ενορία η πορεία του πνευματικού αγώνα δεν είναι μοναχική. Η Εκκλησία δεν καλεί ανθρώπους να βαδίσουν το μονοπάτι της πίστεως ατομικά. Καλεί τον κάθε άνθρωπο σε μια προσωπική σχέση με τον Χριστό, η οποία χτίζεται μέσα στο μεγάλο συλλογικό οικοδόμημα της Εκκλησίας. «Αδελφός υπό αδελφού βοηθούμενος, ως πόλις οχυρά.» Όλοι οι αγωνιζόμενοι χριστιανοί πρέπει να συμπορευόμαστε στον κοινό δρόμο, στον αγώνα γνωριμίας με τον Χριστό.

Η γνωριμία με τον Χριστό ολοκληρώνεται με τη σχέση και την τελειωτική ένωση μαζί Του. Η σχέση με τον Χριστό χτίζεται με την προσευχή και η ένωση μαζί του επιτυγχάνεται με τη Θεία Ευχαριστία, την Ιερά Εξομολόγηση και τα υπόλοιπα μυστήρια. Η γνώση του Χριστού είναι τρόπος ζωής και καθημερινότητας. Είναι η ζωή μας με τον Χριστό. Είναι η ζωή της Εκκλησίας στην Ενορία.

Αυτό καλούμαστε να το ζούμε καθημερινά και να το μεταφέρουμε στους άλλους γύρω μας. Να δίνουμε το λυτρωτικό μήνυμα πως η γνωριμία με τον Χριστό είναι η τελευταία ελπίδα που απέμεινε στον κόσμο.

Με τις ευχές σας Μακαριώτατε, η σημερινή εκδήλωση να μεταφέρει αυτό το μήνυμα και σε άλλες καρδιές ενοριτών μας που διψούν να γνωρίσουν τον Χριστό.

Εύχεστε Μακαριώτατε.